DELEGIRANA UREDBA KOMISIJE (EU) 2021/1348

z dne 6. maja 2021

o dopolnitvi Uredbe (EU) 2016/1011 Evropskega parlamenta in Sveta v zvezi z regulativnimi tehničnimi standardi, ki določajo merila, na podlagi katerih lahko pristojni organi zahtevajo spremembe izjave o skladnosti za nepomembne referenčne vrednosti

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014 (1) in zlasti člena 26(6) Uredbe,

ob upoštevanju naslednjega:

(1) Merila, na podlagi katerih lahko pristojni organi zahtevajo spremembe izjave o skladnosti iz člena 26(3) navedene uredbe, bi morala upoštevati naravo določb Uredbe (EU) 2016/1011, za katere se lahko upravljavci nepomembnih referenčnih vrednosti v skladu s členom 26(1) navedene uredbe odločijo, da jih ne bodo uporabljali. Ker nekatere zahteve iz navedenih določb zadevajo organizacijsko strukturo upravljavca, druge pa zadevno referenčno vrednost ali skupino referenčnih vrednosti, enako razlikovanje velja tudi za merila, na podlagi katerih lahko pristojni organi zahtevajo spremembe izjave o skladnosti.

(2) Kar zadeva zahteve glede organizacijske strukture upravljavca, bi morali imeti pristojni organi možnost, da zahtevajo spremembe izjave o skladnosti za nepomembne referenčne vrednosti, če menijo, da v izjavi ni jasno navedeno, zakaj bi moralo biti zadevnemu upravljavcu dovoljeno, da ne izpolnjuje zahtev iz členov 4, 5 in 6 Uredbe (EU) 2016/1011. To bi moralo veljati zlasti v primeru nejasnosti glede organizacijske strukture zadevnega upravljavca, opredelitve morebitnih navzkrižij interesov, do katerih lahko pride med osebami, vključenimi v zagotavljanje referenčne vrednosti, in drugimi zaposlenimi ali deli organizacije upravljavca, nadzora nad zagotavljanjem nepomembne referenčne vrednosti ali okvira kontrole za zagotavljanje ali objavo nepomembne referenčne vrednosti ali za njeno dajanje na voljo.

(3) Kar zadeva zahteve glede referenčne vrednosti ali skupine referenčnih vrednosti, bi morali imeti pristojni organi možnost, da zahtevajo spremembe izjave o skladnosti za nepomembne referenčne vrednosti, če menijo, da v izjavi ni jasno navedeno, zakaj bi moralo biti zadevnemu upravljavcu dovoljeno, da ne izpolnjuje zahtev iz člena 11 in členov 13 do 16 Uredbe (EU) 2016/1011. To bi moralo veljati zlasti v primeru nejasnosti glede ravni nadzora nad zagotavljanjem vhodnih podatkov, preglednosti postopkov za posvetovanje o vseh vsebinskih spremembah metodologije določanja nepomembne referenčne vrednosti, postopka poročanja o primerih manipulacije ali poskusa manipulacije nepomembne referenčne vrednosti, kodeksa ravnanja, kadar nepomembna referenčna vrednost temelji na vhodnih podatkih prispevajočih oseb, zmožnost upravljavca za pregledovanje in poročanje o tem, ali upošteva metodologijo določanja nepomembne referenčne vrednosti in Uredbo (EU) 2016/1011, ter glede tega, ali se v primeru, kadar vhodne podatke prispeva nadzorovana prispevajoča oseba, to izvede z ustrezno kontrolo za zagotovitev točnosti, celovitosti in zanesljivosti vhodnih podatkov.

(4) Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).

(5) ESMA je opravil odprta javna posvetovanja o osnutku regulativnih tehničnih standardov, na katerem temelji ta uredba, analiziral potencialne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (2).

(6) Za zagotovitev skladnosti z datumom začetka uporabe člena 5 Uredbe (EU) 2019/2175 Evropskega parlamenta in Sveta (3), s katerim je bil členu 26 Uredbe (EU) 2016/1011 dodan odstavek 6, bi se morala ta uredba uporabljati od 1. januarja 2022 –

SPREJELA NASLEDNJO UREDBO:

Člen 1 Merila na ravni upravljavca Pristojni organi lahko zahtevajo spremembe izjave o skladnosti iz člena 26(3) Uredbe (EU) 2016/1011, če menijo, da v taki izjavi ni jasno navedeno, zakaj bi moralo biti zadevnemu upravljavcu dovoljeno, da ne izpolnjuje ene ali več zahtev iz člena 26(1) Uredbe (EU) 2016/1011, zlasti pa v primeru nejasnosti glede: (a) organizacijske strukture zadevnega upravljavca in navzkrižij interesov, ki lahko nastanejo zaradi njegove strukture; (b) opredelitve in obvladovanja navzkrižij interesov v zvezi z zaposlenimi zadevnega upravljavca, osebami, katerih storitve so mu dane na voljo ali so pod njegovim nadzorom, in osebami, ki so neposredno vključene v zagotavljanje nepomembne referenčne vrednosti; (c) postopka nadzora nad zagotavljanjem nepomembne referenčne vrednosti ob upoštevanju ranljivosti zadevne referenčne vrednosti in obsega organizacije upravljavca; (d) okvira kontrole za zagotavljanje ali objavo nepomembne referenčne vrednosti ali za njeno dajanje na voljo, vključno z izpostavljenostjo upravljavca operativnemu tveganju, tveganju za neprekinjeno poslovanje ali tveganju motenj v zagotavljanju referenčne vrednosti.

Člen 2 Merila na ravni referenčne vrednosti ali skupine referenčnih vrednosti Pristojni organi lahko zahtevajo spremembe izjave o skladnosti iz člena 26(3) Uredbe (EU) 2016/1011, če menijo, da v taki izjavi ni jasno navedeno, zakaj zadevni upravljavec ne bi izpolnjeval ene ali več zahtev iz člena 26(1) Uredbe (EU) 2016/1011, zlasti pa v primerih nejasnosti glede: (a) ravni nadzora nad zagotavljanjem vhodnih podatkov in ali ob upoštevanju narave vhodnih podatkov ta raven nadzora zadostuje za zagotovitev točnosti, celovitosti in zanesljivosti vhodnih podatkov; (b) preglednosti postopkov za posvetovanje o vseh vsebinskih spremembah metodologije določanja nepomembne referenčne vrednosti ob upoštevanju zapletenosti te metodologije in narave uporabljenih vhodnih podatkov; (c) postopka poročanja o primerih manipulacije ali poskusa manipulacije nepomembne referenčne vrednosti, zlasti v zvezi s spremljanjem vhodnih podatkov in prispevajočih oseb; (d) kodeksa ravnanja, kadar nepomembna referenčna vrednost temelji na vhodnih podatkih prispevajočih oseb, in ali ob upoštevanju narave vhodnih podatkov kodeks vključuje zaščitne ukrepe za celovitost uporabljenih vhodnih podatkov; (e) zmožnosti upravljavca za pregledovanje in poročanje o tem, ali upošteva metodologijo določanja nepomembne referenčne vrednosti in Uredbo (EU) 2016/1011; (f) kadar vhodne podatke prispeva nadzorovana prispevajoča oseba, ali se to izvede z ustrezno kontrolo za zagotovitev točnosti, celovitosti in zanesljivosti vhodnih podatkov.

Člen 3 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 1. januarja 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 6. maja 2021 Za Komisijo Predsednica Ursula VON DER LEYEN

(1) UL L 171, 29.6.2016, str. 1.

(2) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(3) Uredba (EU) 2019/2175 Evropskega parlamenta in Sveta z dne 18. decembra 2019 o spremembi Uredbe (EU) št. 1093/2010 o ustanovitvi Evropskega nadzornega organa (Evropski bančni organ), Uredbe (EU) št. 1094/2010 o ustanovitvi Evropskega nadzornega organa (Evropski organ za zavarovanja in poklicne pokojnine), Uredbe (EU) št. 1095/2010 o ustanovitvi Evropskega nadzornega organa (Evropski organ za vrednostne papirje in trge), Uredbe (EU) št. 600/2014 o trgih finančnih instrumentov, Uredbe (EU) 2016/1011 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in Uredbe (EU) 2015/847 o informacijah, ki spremljajo prenose sredstev (UL L 334, 27.12.2019, str. 1).